### Beslutning

Godkendt.

### Sagsfremstilling

## Resume og sagens baggrund

[adresse] har ansøgt om at foretage terrænregulering med tilførsel af jord på marker, hvor de vurderer, at der er så store udfordringer med vand, at terrænreguleringen er driftsmæssigt nødvendig. Ansøger og administrationen er ikke nået til enighed om, i hvilket omfang den ansøgte terrænregulering er driftsmæssig nødvendig, og dermed hvorvidt den forudsætter en landzonetilladelse. Anlægsarbejdet vurderes at være af væsentligt omfang, og sagen lægger op til at Udvalget beslutter, hvorvidt det ansøgte kræver en landzonetilladelse samt om denne skal meddeles.

## Indstillinger

Chefen for Plan, Byg og Miljø indstiller, at:

1. Den samlede terrænregulering ligger ud over, hvad ansøger har sandsynliggjort er driftsmæssigt nødvendigt, og kræver derfor en landzonetilladelse.
2. Der meddeles afslag på en ansøgning om landzonetilladelse.

## Behandling

Teknik- og Miljøudvalget.

## Sagsfremstilling

[adresse] (ved SCT Transport) har oprindeligt søgt om terrænregulering af ca. 7,8 ha med op til 3,5 m (jf. Bilag 1-5). Der er senere foretaget en mindre reduktion af det ansøgte (bilag 6).

Efter gennemgang af det ansøgte projekt har der været foretaget en besigtigelse sammen med ansøger i november. Arealerne er endvidere overfløjet med drone i juni 2024 (bilag 7).

Efter et vådt efterår 2023, en våd vinter og et vådt forår ses der, -ved kommunens droneoverflyvning i juni 2024 - at hovedparten af de ansøgte arealer, der er under plov,  fremstår med afgrøder. Der er mindre områder, hvor der ikke er kommet afgrøder eller hvor afgrøden synligt mistrives. En del af arealerne fremstår som braklagte. På disse arealer ses der mindre områder, hvor der ser ud til at have stået vand tidligere på året, og hvor der er reduceret plantedække.

*Lovgivning og retningslinjer*En terrænregulering af et mark-areal, som er driftsmæssigt nødvendig, kræver ikke en landzonetilladelse efter Planlovens § 35, stk. 1. Hvis terrænreguleringen ikke er driftsmæssigt nødvendig, vil den derimod kræve en landzonetilladelse. Det er herefter kommunens vurdering, hvorvidt der skal meddeles en landzonetilladelse eller et afslag.

Der skal altid være tale om en konkret vurdering af den ansøgte terrænregulering. Derudover kan kommunen medtage Planklagenævnets afgørelser i det omfang, det er relevant.

Planklagenævnet har i deres afgørelser givet retningslinjer for, hvordan kommunerne skal fortolke "driftsmæssig nødvendighed". Det er for eksempel en fordel for landbruget at have optimale dyrkningsforhold, men det er ikke det samme som, at det er driftsmæssigt nødvendigt.

I konkrete sager har Planklagenævnet fx lagt vægt på følgende:

*"Nævnet finder således, at det ikke er sandsynliggjort, at der er så væsentlige problemer med at dyrke hele det omhandlede areal, at det er nødvendigt at terrænregulere ud over selve lavningen."*

*"Planklagenævnet finder, at der er en væsentlig tvivl om problemets omfang, og at det ikke er sandsynliggjort af klageren, at projektet i sin helhed, herunder omfanget af det areal, der ønskes hævet, er nødvendig for forbedring af den landbrugsmæssige drift."*

*"**Planklagenævnet finder ved en gennemgang af luftfotos, at der ikke er noget, der tyder på, at det pågældende areal ikke kan dyrkes, og at der på luftfotos fra 2010-2020 er kørestriber på arealet. Nævnet er opmærksom på, at der er et afgrænset område, som fremstår med en anden farve end resten af marken, som ser vandlidende ud, og hvor kørestriberne afviger, og at der således kan være dyrkningsmæssige problemer, men at der ikke foreligger konkret materiale, som understøtter behovet for at hæve hele det ansøgte areal til højeste kote."*

*"Det er nævnets generelle opfattelse, at problemer i området eller på regionalt plan med at finde passende opbevaring af overskudsjord fra byggeprojekter, bør løses gennem planlægning eller eventuelt lovgivning og ikke gennem et større antal landzonetilladelser til opbevaring af overskudsjord på landbrugsarealer."*

*Øvrige forhold*Tilførsel af store mængder jord til landbrugsarealer medfører store påvirkninger af landskab, naboer, trafik mm. Derfor er det kun muligt at tilkøre jord uden en landzonetilladelse, i det omfang ansøger kan sandsynliggøre, at det er nødvendigt for landbrugets drift. Tilførsel af store mængder jord vil altid kræve en miljøgodkendelse.

*Administrationens vurdering*Administrationen vurderer samlet, at der er områder på de ansøgte marker, hvor der ser ud til at være væsentligt vandlidende arealer. Det vurderes dog ikke, at ansøger har sandsynliggjort, at den ansøgte udbredelse af arealerne samt en terrænregulering med op til 3,5 m er driftsmæssig nødvendigt.

Da det samlede projekt ikke vurderes at være driftsmæssigt nødvendigt, er det administrationens vurdering, at det kræver en landzonetilladelse.

Det er ikke hensigten med planlovens landzonebestemmelser at give mulighed for at opbevare store mængder overskudsjord fra anlægsarbejder på landbrugsjord. Da projekter for terrænregulering af den ansøgte størrelse endvidere vurderes at have væsentlige negative afledte konsekvenser, bør der meddeles afslag på en landzonetilladelse.

Administrationen bemærker i øvrigt, at skader på offentlig vej ved jordkørsel, skal udbedres for ansøgers regning.

## Økonomiske konsekvenser

Ingen.